1. Kulka hetkel  Olen igati nõus, et Kulka on üks suurepärasemaid nähtusi, mis meie kultuuri(poliitika)maastikul eksisteerib. Samavõrd olen aga nõus, et aeg on küps Kulka ülesehitusele ja toimimisele kriitiliselt otsa vaadata. Probleeme ja mõttekohti on. Kaarliga põhimõtteliselt nõustused võtaksin mina asja tuuma kokku nii: Kulka toimimine on tõesti väga range ja jäiga seadusega fikseeritud. Samas  rõhutatakse (ja õigesti tehakse) alati täielikku sõltumatust rohujuuretasandil ehk rahaeralduste tegemisel. Selles on aga vastuolu, sest kui mistahes Kulka instants (nõukogu, mõni sihtkapital või maakondlik ekspertgrupp) soovib reaalsuses läheneda oma tegemistele terviklikumalt, analüüsi ja strateegiat rakendades või lihtsalt oma prioriteete ümber vaadates, puuduvad tal selleks sobivad tööriistad. On ju nii, et mistahes mõttemuutus eeldab ka muudatusi protsessis (struktuuris), aga neid ellu viia ei saa. Tulemuseks  on, nagu juba ka välja öeldud, status quo säilitamisele suunatud institutsioon, mis ei ole oma jäikuse tõttu võimeline reageerima, kuigi soov selleks sageli eksisteerib.